Цёплае летняе сонца, зялёная лістота дрэў стваралі асаблівую атмасферу ўтульнасці. Пад тэнтамі за столікамі сядзелі гледачы і слухалі ў выкананні вакальнай групы меладычныя песні: “Жаночая дружба”, “Бульбачка” і іншыя. Выкананне, дарэчы, зладжанае, прыгожа і звонка гучалі галасы. Перад кожным нумарам Святлана Майсейчык чытала пранікнёныя тэксты, тэматычныя і душэўныя, якія піша сама. Не забылася напомніць вядучая і пра Дзень медыцынскіх работнікаў, павіншавала іх са святам. А салістка калектыву Віялета Хваль, медсястра, выканала цудоўную песню.